Document ID: 32014D0939

VYKONÁVACIE ROZHODNUTIE KOMISIE
z 18. decembra 2014,
ktorým sa mení vykonávacie rozhodnutie 2014/833/EÚ o určitých ochranných opatreniach v súvislosti s nedávnymi ohniskami vysokopatogénnej vtáčej chrípky podtypu H5N8 v Holandsku
[oznámené pod číslom C(2014) 9741]
(Iba holandské znenie je autentické)
(Text s významom pre EHP)
(2014/939/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
keďže:
(1)
Potom, ako Holandsko oznámilo 16. novembra 2014 výskyt ohniska vysokopatogénnej vtáčej chrípky podtypu H5N8 v chove s nosnicami v Hekendorpe v provincii Utrecht, bolo prijaté vykonávacie rozhodnutie Komisie 2014/808/EÚ (3).
(2)
Vo vykonávacom rozhodnutí 2014/808/EÚ sa stanovuje, že ochranné pásma a pásma dohľadu, ktoré zriadilo Holandsko v súlade so smernicou Rady 2005/94/ES (4), majú zahŕňať aspoň tie oblasti, ktoré sú uvedené v zozname v prílohe k uvedenému vykonávaciemu rozhodnutiu ako ochranné pásma a pásma dohľadu.
(3)
Prechodné ochranné opatrenia zavedené v následnosti na výskyt ohniska v Hekendorpe v Holandsku boli preskúmané v rámci Stáleho výboru pre rastliny, zvieratá, potraviny a krmivá 20. novembra 2014. Opatrenia boli potvrdené a príloha k uvedenému vykonávaciemu rozhodnutiu bola zmenená vykonávacím rozhodnutím Komisie 2014/833/EÚ (5), aby sa zohľadnilo zriadenie ochranných pásiem a pásiem dohľadu okolo ďalších ohnísk v Ter Aari a Kamperveene, kde sa uplatňujú veterinárne obmedzenia podľa smernice 2005/94/ES.
(4)
Ďalší výskyt ohniska sa potvrdil 30. novembra 2014 v chove s hydinou v Zoeterwoude v provincii Zuid-Holland. Okamžite sa zaviedli opatrenia stanovené v smernici 2005/94/ES, a to vrátane zriadenia ochranných pásiem a pásiem dohľadu.
(5)
S cieľom predísť akémukoľvek zbytočnému narušeniu obchodu v rámci Únie a zabrániť prijatiu neodôvodnených prekážok obchodu tretími krajinami je nevyhnutné v spolupráci s Holandskom vymedziť na úrovni Únie ochranné pásma a pásma dohľadu zriadené z dôvodu uvedeného nového ohniska v Holandsku a stanoviť trvanie uvedenej regionalizácie.
(6)
Vykonávacie rozhodnutie 2014/833/EÚ by sa preto malo zodpovedajúcim spôsobom zmeniť.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
PRIJALA TOTO ROZHODNUTIE:
Článok 1
Vykonávacie rozhodnutie 2014/833/EÚ sa mení v súlade s prílohou k tomuto rozhodnutiu.
Článok 2
Toto rozhodnutie je určené Holandskému kráľovstvu.
V Bruseli 18. decembra 2014

Labels: 3
18
6